CBS
Store norske leksikon,Samfunn,Medier,TV og radio,TV-/radioorganisasjoner og kanaler
CBS er et amerikansk kringkastingsselskap, grunnlagt i 1927. CBS Television Network er et av de store fjernsynsnettverkene i USA, og det som har flest antall seere. Det sender i hovedsak populær underholdning, nyheter og sport. CBS har mer enn 240 tilknyttede fjernsynsstasjoner og kontrollerer radiostasjoner via datterselskapet Entercom.
Historikk William Paley (1902–90) var sjef for CBS i perioden 1928–71 (styreformann til sin død). Under hans ledelse ble selskapet bygd opp til den fremste amerikanske fjernsynskanalen i seertall. CBS er særlig kjent for pionérarbeider på fjernsynets område og ledet omkring 1950 arbeidet med å etablere teknisk standard for fargefjernsyn. Eget plateselskap (CBS Records) i 1938–1988, lanserte blant annet LP-platen i 1948. Plateselskapet ble solgt til Sony i 1988; samtidig avviklet CBS sin forlagsvirksomhet (bøker, magasiner o.l.).CBS Inc. ble i 1994–95 overtatt av industrikonsernet Westinghouse. Westinghouse skiftet deretter navn til CBS Corporation og skilte ut det meste av industrivirksomheten. I 1999 ble dette CBS-selskapet sammensluttet med mediekonsernet Viacom. I 2005 delte Viacom seg selv i to selskaper og reetablerte CBS, men i 2019 ble de to selskapene igjen slått sammen til ett under navnet ViacomCBS. I 2017 slo CBS sine radiokanaler sammen med Entercom og eier 70 prosent av det nye radioselskapet med navnet Entercom. Eksterne lenker CBS